किसान आंदोलन की वजह से DND कट पर लगे लंबे जाम में फंसी कई एंबुलेंस
नए कृषि कानून के विरोध में दिल्ली में प्रदर्शन करने पर अड़े किसानों ने गुरुवार को भी नोएडा-दिल्ली बॉर्डर पर धरना दिया जिससे उत्तर प्रदेश को राष्ट्रीय राजधानी से जोड़ने वाले डीएनडी पर ट्रैफिक डायवर्जन की वजह से जाम लग गया
नई दिल्ली: दिल्ली और नोएडा को जोड़ने वाले डीएनडी कट पर गुरुवार को लंबा जाम लग गया। नए कृषि कानून के विरोध में दिल्ली में प्रदर्शन करने पर अड़े किसानों ने गुरुवार को भी नोएडा-दिल्ली बॉर्डर पर धरना दिया जिससे उत्तर प्रदेश को राष्ट्रीय राजधानी से जोड़ने वाले इस प्रमुख मार्ग पर ट्रैफिक डायवर्जन की वजह से जाम लग गया जिसमें कई एंबुलेंस भी जाम में फंस गई। किसानों का कहना है कि ट्रैफिक दिल्ली पुलिस ने बंद किया है, वे लोग तो जंतर मंतर जाना चाहते है लेकिन पुलिस ने रोका हुआ है।आपकों बता दें कि आज आठवें दिन भी किसानों का विरोध प्रदर्शन थमने का नाम नहीं ले रहा है। दिल्ली के अलग-अलग बॉर्डर पर किसान जमे हुए हैं जिसकी वजह से यातायात काफी प्रभावित है। कुछ जगहों पर रूट डायवर्जन किए गए हैं जबकि कुछ जगहों पर बॉर्डर सील कर दिए गए हैं।गौरतलब है कि बुधवार को भी नोएडा-दिल्ली बॉर्डर पर धरना दिया था जिससे उत्तर प्रदेश को राष्ट्रीय राजधानी से जोड़ने वाले इस प्रमुख मार्ग को बंद करना पड़ा था। पुलिस ने हालांकि काफी मशक्कत के बाद दिल्ली से आने वाले यात्रियों के लिये मार्ग खुलवाने में सफलता पाई थी। नोएडा यातायात पुलिस ने सुबह ही यात्रियों को डीएनडी या कालिंदी कुंज मार्ग इस्तेमाल करने का परामर्श जारी किया था। लोगों को चिल्ला मार्ग और नोएडा लिंक रोड से बचने को कहा गया था जो धरने की वजह से मंगलवार शाम से बंद था।